### מדריך למורה

### מסכת ביכורים פרק ג משנה ב

# התכנסות מביאי הביכורים בעיר המעמד לקראת העלייה לירושלים

מתחילים במסע! כל מביאי הביכורים יצאו מיישוביהם הקטנים והם מתכנסים יחד בעיר המעמד, עיר המחוז, ויחד יצאו עם שחר לכיוון ירושלים בתהלוכה חגיגית.

**משך ההוראה**: שיעור אחד

נוסח המשנה

## כֵּיצַד מַעֲלִין אֶת הַבִּכּוּרִים?

## כָּל הַעֲיָרוֹת שֶׁבַּמַּעֲמָד מִתְכַּנְּסוֹת לָעִיר שֶׁל מַעֲמָד.

## וְלָנִין בִּרְחוֹבָהּ שֶׁל עִיר, וְלֹא הָיוּ נִכְנָסִין לַבָּתִּים.

## וְלַמַּשְׁכִּים הָיָה הַמְמֻנֶּה אוֹמֵר: "קוּמוּ וְנַעֲלֶה צִיּוֹן אֶל ה' אֱ-לֹהֵינוּ" (ירמיה לא, ה).

מבנה:

זיהוי הכותרת: נלמד שפעמים רבות אם יש שאלה בפתיחת המשנה היא משמשת ככותרת.

תוכן

במשנה זו נלמד על התכנסות מביאי הביכורים בעיר המעמד. תושבי כל אזור התכנסו בעיר המרכזית של המעמד, לנים ברחוב, כדי שלא ייטמאו ואז אסור יהיה להם לעלות לבית המקדש (בכיתוות מתאימות כדאי להסביר בכמה מילים למה יש יותר חשש מטומאה בבית מאשר ברחוב, אך ברובן של הכיתות אין להיכנס לזה.), והשכם בבוקר, עם הכרזת הממונה היו יוצאים למסע.

משמעות

חגי: למה היה צריך להתכנס בעיר המעמד, שכל אחד יביא בעצמו את הביכורים שלו לירושלים לבדו ובזמן שנוח לו?

יעל: "ברוב עם הדרת מלך". אם כל אחד יביא לבדו את הביכורים, המעמד יהיה הרבה פחות מכובד ומיוחד. אך כאשר הרבה אנשים באים יחד למקדש בתהלוכה גדולה, המעמד הרבה יותר מרשים!

כִּתבו על מצווֹת נוספות שמקיימים בימינו או קיימו בעבר ברוב עם. איך מרגישים המשתתפים במעמד כזה?

מושגי תוכן

**עיר של מעמד**

בימי בית המקדש השני חולקה ארץ ישראל ל-24 אזורים. כל אזור נקרא **מעמד**. בכל אזור הייתה נבחרת עיר מרכזית להיות **עיר המעמד**, וראש המעמד נקרא **הממונה**.